Ευτυχία (ταινία, 2019)

Η Ευτυχία είναι ελληνική δραματική βιογραφική ταινία του 2019, σε σενάριο Κατερίνας Μπέη και σκηνοθεσία Άγγελου Φραντζή. Η ταινία ακολουθεί τη ζωή της στιχουργού Ευτυχίας Παπαγιαννοπούλου. Πρωταγωνιστούν η Κάτια Γκουλιώνη και η Καρυοφυλλιά Καραμπέτη.

Πλοκή 
Η ταινία αφηγείται τη ζωή της Ευτυχίας Παπαγιαννοπούλου, στιχουργού με πολυτάραχη ζωή και έντονη προσωπικότητα σε διαδοχικά φλασμπάκ κατά τη διάρκεια τιμητικής εκδήλωσης για την πρωταγωνίστρια. Η ταινία αρχίζει το 1922, με την Μικρασιατική Καταστροφή και την μετεγκατάσταση της Ευτυχίας μαζί με την μητέρα και τις κόρες της από το Αϊδίνιο στην Αθήνα. Στην Αθήνα την υποδέχεται ο άντρας της, Κώστας Νικολαΐδης, ένας πλούσιος άντρας με τον οποίο όμως δεν είναι ερωτευμένη. 

Η Ευτυχία προσπαθεί να ξεφύγει από τον γάμο της και αρχίζει να ασχολείται με τις Τέχνες, αρχικά μέσω της υποκριτικής. Εκείνη την περίοδο αρχίζει να σημειώνει στίχους σε χαρτάκια. Συνάπτει ερωτικό δεσμό με τον ηθοποιό Νίκο Αλεξίου και τον ακολουθεί στους περιοδεύοντες θιάσους, αλλά χωρίζουν μετά από καυγά, όταν ο μεθυσμένος Νίκος την βρίσκει να τζογάρει τον μισθό της στα χαρτιά. Γνωρίζει την Μαρίκα Κοτοπούλη, όμως αντιλαμβάνεται ότι αυτή η ζωή δεν της αρέσει και εγκαταλείπει την υποκριτική. Ο σύζυγός της δεν της δίνει διαζύγιο, οπότε και αναγκάζεται να φύγει μαζί με μόνο μία από τις κόρες της, γεγονός που της προκαλεί έντονη θλίψη. Θέλει να πάρει την μεγάλη κόρη της, αλλά όταν εκείνη τρέχει να ξεφύγει, εκείνη γυρνάει και παίρνει την μικρή. Στο νέο της σπίτι υποδέχεται στην οικογένειά της τον Λουκά, ένα ομοφυλόφιλο νεαρό ο οποίος της κάνει τα χατίρια, όπως π.χ. της αγοράζει τσιγάρα.

Αρχίζει να έχει σχέση με τον Γιώργο Παπαγιαννόπουλο, αστυνόμο με λογοτεχνικά ενδιαφέροντα, τον οποίο γνώρισε στη βιβλιοθήκη. Αργότερα τον παντρεύεται, ενώ παράλληλα η καριέρα της ως στιχουργός εξελίσσεται. Η Ευτυχία αρχίζει σιγά σιγά να προσελκύει την προσοχή των λαϊκών τραγουδιστών και συνθετών, αρχίζοντας από τον Βασίλη Τσιτσάνη, και ταυτόχρονα ωριμάζει, αλλά οι τοκογλύφοι την κυνηγούν για χρέη που απέκτησε λόγω του εθισμού της στα χαρτιά. Τελικά ο πρώτος της άντρας της δίνει διαζύγιο. Ο θάνατος της μητέρας της εκείνη την περίοδο είναι ένα γεγονός συντριπτικό για την ίδια. (Έως εκείνο το χρονικό σημείο την Ευτυχία Παπαγιαννοπούλου υποδυόταν η Κάτια Γκουλιώνη, ενώ πλέον την υποδύεται η Καρυοφυλλιά Καραμπέτη).

Στην οικογένεια έχουν επιστρέψει και οι δύο κόρες, με τη μεγάλη κόρη να παντρεύεται τον ηθοποιό Φραγκίσκο Μανέλλη, με τον οποίο αποκτά μια κόρη. Η Ευτυχία εξακολουθεί να γράφει στίχους και να τους μοιράζει στους συνθέτες της εποχής, όπως ο Απόστολος Καλδάρας, και της αποδίδουν σταθερό εισόδημα, το οποίο όμως ξοδεύει στην χαρτοπαιξία. Ο Γιώργος ανακαλύπτει ότι έχει σοβαρό πρόβλημα υγείας, το οποίο αποκρύπτει από τους υπόλοιπους, αν και ο Λουκάς το μαθαίνει. Ένα βράδυ που η οικογένεια γιορτάζει, εκείνος καταρρέει και πεθαίνει. Η χήρα πλέον Ευτυχία συνεχίζει να γράφει στίχους, όμως επειδή δεν πλήρωνε τα ενοίκια, η οικογένεια αναγκάζεται να μετακομίσει. Η κόρη της έχει φύγει στο εξωτερικό, καθώς ο Φραγκίσκος διώκεται για την πολιτική ιδεολογία του, αλλά μαθαίνει ότι την απατά και χωρίζουν. Μια μέρα που γυρίζει μαζί με την κόρη της, η Μαίρη χάνει τις αισθήσεις και μεταφέρεται  στο νοσοκομείο, όπου μερικές μέρες αργότερα καταλήγει να είναι νεκρή . Λίγο αργότερα, η Ευτυχία γράφει ένα τραγούδι για τον Μάνο Χατζιδάκι.

Η ταινία τελειώνει με την Ευτυχία να κάθεται σε ένα παγκάκι, όπου την συναντούν η μητέρα της, ο άντρας της και η κόρη της.

Διανομή 
 Καρυοφυλλιά Καραμπέτη, ως Ευτυχία Παπαγιαννοπούλου
 Κάτια Γκουλιώνη, ως νεαρή Ευτυχία Παπαγιαννοπούλου
 Ντίνα Μιχαηλίδου, ως Μαριόγκα, μητέρα της Ευτυχίας
 Πυγμαλίων Δαδακαρίδης, ως Γιώργος Παπαγιαννόπουλος, δεύτερος σύζυγος της Ευτυχίας
 Παύλος Ορκόπουλος, ως Κώστας Νικολαΐδης, πρώτος σύζυγος
 Θάνος Τοκάκης, ως Λουκάς
 Ευαγγελία Συριοπούλου, ως Μαίρη, κόρη της Ευτυχίας
 Λίλα Μπακλέση, ως Καίτη, κόρη της Ευτυχίας
 Ευγενία Σαμαρά, ως Ρέα, εγγονή της Ευτυχίας
 Ανδρέας Κωνσταντίνου, ως Νίκος Αλεξίου
 Γιάννης Δρακόπουλος, ως Φραγκίσκος Μανέλλης
 Λεωνίδας Κακούρης, ως Βασίλης Τσιτσάνης
 Αντώνης Λουδάρος, ως Μάνος Χατζιδάκις
 Κρατερός Κατσούλης, ως Μανώλης Χιώτης
 Χάρης Μαυρουδής, ως Απόστολος Καλδάρας
 Ματθίλδη Μαγγίρα, ως Ρένα Βλαχοπούλου
 Κατερίνα Διδασκάλου, ως Μαρίκα Κοτοπούλη
 Χρύσα Ρώπα, ως Σωτηρία Μπέλλου
 Φοίβος Δεληβοριάς, ως κονφερασιέ

Παραγωγή 
Η ιδέα για την ταινία υπήρχε για τουλάχιστον δύο χρόνια πριν αρχίσουν τα γυρίσματα, αλλά δεν τελεσφόρησε λόγω έλλειψης χρηματοδότησης. Όταν το έργο πέρασε στα χέρια του παραγωγού Διονύση Σαμιώτη, εκείνος διάλεξε τον Άγγελο Φραντζή, ο οποίος μόλις είχε ολοκληρώσει την ταινία Ακίνητο Ποτάμι για σκηνοθέτη. Ο ίδιος συμφώνησε αφότου διάβασε το σενάριο. Σχετικά με τη χρηματοδότηση, η ταινία έλαβε 250.000€ από το Εθνικό Κέντρο Οπτικοακουστικών Μέσων και Επικοινωνίας (ΕΚΟΜΕ) μέσω επιστροφής επένδυσης (cash rebate), ποσό το οποίο σύμφωνα με τον Διονύση Σαμιώτη έδωσε την απαραίτητη ώθηση για την έναρξη των γυρισμάτων.

Επιλέχθηκε την Ευτυχία Παπαγιαννοπούλου να ενσαρκώσουν δύο ηθοποιοί, η Κάτια Γκουλιώνη και η Καρυοφυλλιά Καραμπέτη, καθότι η ταινία κάλυπτε το χρονικό διάστημα από το 1922 μέχρι το θάνατό της. Ο Άγγελος Φραντζής δήλωσε ότι για ένα τόσο μεγάλο χρονικό διάστημα δεν θα έπειθε η χρήση μίας ηθοποιού. Για να ταιριάξουν οι ερμηνείες οι δύο ηθοποιοί πραγματοποίησαν μαζί πολλές ώρες μελέτης, πρόβας και αυτοσχεδιασμών, ενώ έπαιζαν η μία τις σκηνές της άλλης. Για τις ανάγκες της ταινίας η Καρυοφυλλιά Καραμπέτη, η οποία δεν καπνίζει, κάπνισε αφιλτράριστα τσιγάρα. Λόγω της δυσκολίας να γυριστεί ταινία εποχής στην Αθήνα, κατασκευάστηκαν κάποια σκηνικά, όπως η γειτονιά στην οποία έμενε η Ευτυχία μετά το διαζύγιό της.

Υποδοχή 
Η ταινία άνοιξε στη δεύτερη θέση του ελληνικού box office το τετραήμερο 19 με 22 Δεκεμβρίου 2019, με 51.471 εισιτήρια από 109 αίθουσες πανελλαδικά, πίσω από την πρεμιέρα του Star Wars: Skywalker, η Άνοδος. Έκλεισε την πρώτη εβδομάδα προβολής με 84.843 εισιτήρια. Στο δεύτερο τετραήμερο προβολής η ταινία σχεδόν διπλασίασε τα εισιτήρια που έκοψε το πρώτο τετραήμερο. Η ταινία έκοψε το τετραήμερο 101.348 εισιτήρια από 126 οθόνες, περνώντας έτσι στην κορυφή του ελληνικού box office, ενώ τα συνολικά της εισιτήρια το πρώτο δεκαήμερο προβολής είχαν φτάσει τα 186.196 εισιτήρια. Η ταινία παρέμεινε στην κορυφή του box office και την τρίτη εβδομάδα προβολής, με μικρή πτώση, κόβοντας 91.782 εισιτήρια, ενώ την επόμενη μέρα, την αργία των Θεοφανίων, έκοψε άλλα 19.831 εισιτήρια, φτάνοντας τα 331.431 εισιτήρια. Παρέμεινε στην κορυφή του Box office την 4η εβδομάδα προβολής, με 63.261 εισιτήρια, την πέμπτη εβδομάδα έχασε την πρωτιά από το 1917 για περίπου 1.000 εισιτήρια, αλλά ξεπέρασε τα 500.000 εισιτήρια συνόλου καριέρας. Επανήλθε στην κορυφή την 6η εβδομάδα προβολής, με 31.803 εισιτήρια και πτώση 24%, φτάνοντας τα 571.159 συνολικά εισιτήρια. Η ταινία επανήλθε στο τοπ 10 το τετραήμερο 20-23 Αυγούστου, την 36η εβδομάδα κυκλοφορίας, με 701 εισιτήρια, φτάνοντας σε σύνολο τα 667.217 εισιτήρια.

Η ταινία έχει λάβει καλές προς μέτριες κριτικές. Ο Χρήστος Μήτσης χαρακτήρισε την παραγωγή φροντισμένη και σχολίασε θετικά τις ερμηνείες, όμως θεώρησε ότι δεν αναπτύχθηκε η σχέση της πρωταγωνίστριας με τα τραγούδια της και ότι το χιούμορ δεν ήταν αρμονικό. Έδωσε στην ταινία 2,5 από 5 αστέρια. Την ίδια βαθμολογία έδωσε και ο Αιμίλιος Χαρμπής της Καθημερινής, ο οποίος σχολίασε ιδιαίτερα θετικά την ερμηνεία της Κάτιας Γκουλιώνη, αλλά ανέφερε ότι στην ταινία υπάρχουν «αρκετές υπερβολές και κάποιες γραφικότητες». Ο Θοδωρής Κουτσογιαννόπουλος, από τη Lifo, χαρακτήρισε την ταινία έξοχο πορτρέτο και σχολίασε θετικά τις ερμηνείες, ιδιαίτερα της Καρυοφυλλιάς Καραμπέτη και του Πυγμαλιώνα Δαδακαρίδη και έδωσε στην ταινία 3,5 από 5 αστέρια. Ο Ηλίας Φραγκούλης από το freecinema.gr χαρακτήρισε την ταινία με 4 στα 5 αστέρια, και εγκωμίασε τις ερμηνείες, τη συνέργεια σκηνοθεσίας και σεναρίου και το δέσιμο των τραγουδιών.

Βραβεύσεις 
Στα βραβεία Ίρις 2020 της Ελληνικής Ακαδημίας Κινηματογράφου η Ευτυχία κέρδισε 8 βραβεία, συμπεριλαμβανομένων των βραβείων καλύτερης ταινίας, από 13 υποψηφιότητες, τις περισσότερες από κάθε ταινία εκείνη τη χρονιά. Αναλυτικά κατέκτησε τα βραβεία:
 Βραβείο Μεγάλου Μήκους Ταινίας Μυθοπλασίας
 Βραβείο Α’ Ανδρικού Ρόλου: Πυγμαλίων Δαδακαρίδης
 Βραβείο Β’ Γυναικείου Ρόλου: Κάτια Γκουλιώνη
 Βραβείο Β’ Ανδρικού Ρόλου: Θάνος Τοκάκης
 Βραβείο Μακιγιάζ: Δήμητρα Γιατράκου
 Βραβείο Ήχου: Νίκος Μπουγιούκος, Κώστας Βαρυμποπιώτης, Άρης Λουζιώτης
 Βραβείο Ενδυματολογίας: Ιουλία Σταυρίδου
 Βραβείο Σκηνογραφίας: Μιχάλης Σαμιώτης, Γιάννης Παπαδόπουλος

Παραπομπές

Εξωτερικοί σύνδεσμοι 

Ταινίες του 2019
Ελληνόφωνες ταινίες
Ελληνικές ταινίες
Ελληνικές βιογραφικές ταινίες
Ελληνικές δραματικές ταινίες
Ελληνικές ιστορικές ταινίες
Ταινίες γυρισμένες στην Ελλάδα